Na temelju Zakona o knjižnicama i knjižničnoj djelatnosti (NN 17/19, 98/19 i 144/22), Standarda za specijalne knjižnice (NN 103/21) te članaka 17. i 18. Statuta kliničkog bolničkog centra Split, Upravno vijeće Kliničkog bolničkog centra Split na 146. sjednici održanoj 17. svibnja 2023. donosi

**IZMJENE PRAVILNIKA O RADU KNJIŽNICE   
KLINIČKOG BOLNIČKOG CENTRA SPLIT**

**Članak 1.**

U čl. 3. riječi „zdravstvene i znanstveno-nastavne djelatnosti“ mijenjaju se i glase: „zdravstvene, znanstvene i nastavne djelatnosti“.

**Članak 2.**

U čl. 5. st. 1. brišu se riječi „veličine 60x10 mm“. Riječi „Odjel za znanstveni rad“ mijenjaju se i glase: „Odjel za znanost“.

**Članak 3.**

U čl. 8. st. 1. riječ „korisnicima“ mijenja se i glasi: „javnosti“.

**Članak 4.**

Iza čl. 8. dodaje se čl. 8.a koji glasi:

„Knjižnica ima Knjižnični odbor, koji se sastoji od tri (3) člana, od kojih je jedan obavezno viši stručni savjetnik - voditelj knjižnice, a drugi viši stručni savjetnik knjižničar.

Knjižnični odbor:

* utvrđuje nacrt prijedloga internog akta o radu Knjižnice,
* predlaže mjere za razvoj i unaprjeđenje rada Knjižnice,
* utvrđuje smjernice za nabavu knjižnične građe i informacijskih izvora,
* predlaže plan nabave knjižnične građe i informacijskih izvora,
* utvrđuje prijedlog godišnjeg proračuna Knjižnice,
* usvaja godišnje izvješće o radu Knjižnice,
* utvrđuje godišnji i višegodišnji plan rada Knjižnice,
* donosi prijedloge o nadoknadi izgubljene i otuđene građe,
* poduzima i druge aktivnosti od važnosti za rad Knjižnice.“

**Članak 5.**

Čl. 9. st. 2. mijenja se i glasi:

„Voditelj upravlja cjelokupnom Knjižnicom. Obavezno je član Knjižničnog odbora, te obavlja i druge poslove određene zakonom, pravilima struke i Pravilnikom o sistematizaciji.“

**Članak 6.**

U čl. 10. st. 2. riječi „Ministarstvo kulture i medija“ mijenjaju se i glase: „ministarstvo zaduženo za poslove kulture“.

**Članak 7.**

U čl. 11. briše se st. 3.

St. 4. mijenja se i glasi: „Korisnici mogu predložiti nabavu određene građe. Odluku o prihvaćanju prijedloga za nabavu donosi Knjižnični odbor.“

St. 4.-6. postaju st. 3.-5.

**Članak 8.**

U čl. 19. st. 2. iza riječi „rara“ dodaje se: „te druga građa po procjeni knjižničara ili Knjižničnog odbora“.

St. 3. mijenja se i glasi: „Jedan korisnik smije posuditi do tri (3) različite jedinice građe na rok od tri (3) tjedna. Rok posudbe može se produžiti jednom na dodatna tri (3) tjedna. Iznimno, voditelj edukacija može posuditi više istih jedinica građe na duži period za potrebe provođenja edukacije.“

**Članak 9.**

U čl. 22. dodaje se st. 3. koji glasi: „Djelatnici Knjižnice i Odjela za znanost nisu odgovorni za gubitak ili oštećenje korisnikovih osobnih stvari.“

**Članak 10.**

U čl. 23. dodaje se st. 1. koji glasi: „Knjižnica vrši sustavna pretraživanja literature u svrhu izrade sustavnih preglednih radova i drugih znanstvenih radova, projekata i sl.“

Dosadašnji stavci 1., 2. i 3. postaju stavci 2., 3. i 4.

Dosadašnji stavak 3. koji je postao stavak 4. mijenja se i glasi: „Knjižnica izdaje potvrde u svrhu izbora u znanstveno-nastavno zvanje, priznavanja naziva primarijus, prijave projekata, upisivanja doktorskog studija i slično. Korisnik je dužan priložiti aktualnu i potpunu bibliografiju prilikom predaje zahtjeva za potvrdom. Knjižničar nije odgovoran za eventualne propuste u potvrdi proizišle iz nepotpune bibliografije. Ukoliko knjižničar izrađuje i bibliografiju za korisnika, knjižničar nije odgovoran za eventualnu nepotpunost podataka. Knjižničaru treba biti omogućeno najmanje sedam (7) dana za izvršenje usluge.“

**Članak 11.**

U čl. 27. st. 1. riječi „Pravilniku o zaštiti knjižnične građe“ mijenjaju se i glase: „pravilniku kojim se regulira zaštita knjižnične građe“.

St. 2. mijenja se i glasi: „Plan mjera za slučaj opasnosti donosi Knjižnični odbor.“

**Članak 12.**

Ove Izmjene stupaju na snagu osmog dana od dana objave na mrežnim stranicama KBC-a Split.

KLASA: 003-02/23-01/10

URBROJ: 2181-147-01/02/23-2

Predsjednik Upravnog vijeća

doc. dr. sc. Mate Petričević

Ove Izmjene objavljene su na mrežnim stranicama KBC-a Split dana 25. svibnja 2023. godine, a stupile su na snagu dana \_\_\_\_\_\_\_\_ godine.

Ravnatelj KBC-a Split

prof. dr. sc. prim. Julije Meštrović